Egymás ellen javítana a Polány és a Csetény | VEOL
Idegenben az éllovas 2019. 10. 18. 11:00
Ada-Bau Várpalotai BSK (8.)–B.-tomaji SE Bonvino (7.): Azonos erők küzdelme. A VBSK két olyan vereség után áll, amikor egyaránt esélytelenebb félként maradt alul, most viszont ismét növelheti pontjai számát. Ugyanakkor így van ezzel a Tomaj is, minden bizonnyal izgalmas, kiegyenlített derbit játszanak a felek.
Úrkút SK (5.)–TIAC VSE (12.): Két vereség után nyert a múlt héten ismét az Úrkút, amely most is jó sansszal pályázik a sikerre. Nehéz elképzelni, hogy ne a hazaiak örüljenek a 90 percet követően, ugyanakkor nem szabad elfelejteni, hogy a tapolcaiak két győzelem után állnak, azaz remek mentális állapotban készülnek a mérkőzésre.
Tihanyi FC (4.)–Gyulafirátót SE (9.): A mezőny egyik legjobb és az egyik legrosszabb formában lévő alakulata találkozik egymással. Ezt nézve fix egyes a meccs, az egyébként jó erőkből álló Rátótnak nagyot kellene javulnia ahhoz, hogy megszorongassa vetélytársát.
Sümeg VSE (16.)–Herend (15.): A sereghajtó fogadja az utolsó előttit, csak egy pont a különbség a felek között. A Sümegé a hazai pálya előnye, de a Herend van jobb passzban, a porcelánosok a múlt héten megszerezték idénybeli első sikerüket, míg ellenfelük három vereség után áll.
Fűzfői AK (6.)–Balatonfüredi FC (1.): A 10/10-es hibátlan mutatóval rendelkező balatonfürediek idén, úgy tűnik, kiemelkednek a mezőnyből. Most is esélyesként lépnek pályára, viszont nem vehetik félvállról riválisukat, amely szorgalmasan gyűjtögeti a pontokat. A FAK a második forduló óta nem kapott ki hazai pályán, és jelenleg két siker után áll.
Devecser SE (11.)–Balatonalmádi SE (3.): Az előző körben tovább folytatta remek győzelmi szériáját az Almádi, míg a devecseriek vereséget szenvedtek az éllovas Füred vendégeként. Egy szervezett DSE megnehezítheti a Balaton-partiak dolgát, de a pontszerzés bravúr lenne a hazaiaktól.
Péti MTE (10.)–Ajka Kristály (2.): Önbizalom-növelő, 6-0-ás siker után fogadja a Kristályt a Péti MTE, amely idegenben ütötte ki a Magyarpolányt. Az ajkaiak a múlt héten kaptak ki ebben a szezonban először, a Tihannyal szemben maradtak alul, így bennük a javítási vágy fog majd égni. Érdekes, sokgólos összecsapásra számítunk.
Csetény SE (13.)–Magyarpolány SE (14.): Egyik csapat sem találja már régóta a siker receptjét, de legalább a Cseténynek a múlt héten összejött egy iksz. Nyilvánvaló, mindkét fél számára jó esély ez a találkozó arra, hogy végre megkapaszkodjon a gödör szélén.
A vasárnapi (15.00) csetényi találkozó kivételével az összes mérkőzés szombaton 15 órakor kezdődik.
Az érdeklődők a Várpalotai BSK–Badacsonytomaj bajnokit nézhetik élőben az interneten, a Magyar Labdarúgó Szövetség Veszprém Megyei Igazgatóságának YouTube-csatornáján.
Eb-selejtezők / 7 perce